በዳይመንድ ሊጉ ለውጥ የኬንያውያን ወላዋይ አቋም﻿
የዓለም አቀፉ አትሌቲክስ ፌዴሬሽኖች ማህበር ከሦስት ሳምንት በፊት በኳታር ዶሃ ባሳለፈው ውሳኔ ምስራቅ አፍሪካውያንን ቅር ያሰኘ ነበር። ዓለም አቀፍ ማህበሩ ከ2020 ጀምሮ የአምስት ሺ ሜትር ውድድር ከዳይመንድ ሊግ ፉክክር እንዲወጣ መወሰኑን ተከትሎ በርቀቱ ውጤታማ የሆኑት ኢትዮጵያውያንና ኬንያውያን ቅሬታቸውን በደብዳቤ ጭምር ሲገልፁ ቆይተዋል። ሁለቱ አገራት በጋራ በመቆም ውሳኔውን ለማስቀየር ጥረት እንደሚያደርጉም የስፖርት ቤተሰቡ ተስፋ አድርጓል። እነሱም በጋራ ውሳኔውን ለማስቀየር ቃል ገብተዋል። ባለፈው ቅዳሜ የዓለም አገር አቋራጭ ሻምፒዮና በዴንማርክ አርሁስ ከተማ ሲካሄድ የኢትዮጵያና ኬንያ አትሌቲክስ ፌዴሬሽኖች የስራ ኃላፊዎች በተናጠል የዓለም አቀፉ አትሌቲክስ ፌዴሬሽኖች ማህበር የስራ ኃላፊዎችን በጉዳዩ ዙሪያ አነጋግረዋል። ኬንያውያን ከውይይቱ በኋላ ውሳኔውን ከሌሎች አፍሪካውያን ጋር በጋራ በመሆን ከማስቀየር ይልቅ የዳይመንድ ሊጉን ለውጥ የተቀበሉት በሚመስል መልኩም ወላዋይ አቋም አሳይተዋል። የዓለም አቀፍ ማህበሩ ፕሬዚዳንት ሴባስቲ ያን ኮ እንዲሁም ዋና ጸሐፊው ጆን ሪድጎን ለኬንያውያን እንዳስረዱት በዳይመንድ ሊጉ ላይ የተደረገው ለውጥ አፍሪካውያንን አይጎዳም። ሪድጎን ለኬንያ አትሌቲክስ ፌዴሬሽን ፕሬዚዳንት ሌተናል ኮሎኔል ጃክሰን ቱዌ የዳይመንድ ሊጉ ለውጥ በአፍሪካውያን ላይ ምንም አይነት ተፅዕኖ እንደሌለው ማሳመናቸውን ዓለም አቀፉ አትሌቲክስ ፌዴሬሽኖች ማህበር በድህረ ገፁ አስነብቧል። ሪድጎን በዳይመንድ ሊጉ ላይ የተደረገው ለውጥ ምስራቅ አፍሪካውያንን የ5ሺ ሜትር የውድድር እድል እንደማያሳጣም ለቱዌ ቃል መግባታቸው ታውቋል። ፕሬዚዳንቱ ኮ 5ሺ ሜትር ከዳይመንድ ሊግ የተሰረዘበትን ምክንያት አብራርተዋል። አዲሱ የውድድር ይዘት የዳይመንድ ሊግ ውድድሮች በተለያዩ ከተሞች ሲካሄዱ ከቴሌቪዥን ስርጭት መብት ጋር በተያያዘ በእያንዳንዱ ከተማ የሚካሄደው ውድድር የዘጠና ደቂቃ ርዝመት ብቻ ይኖረዋል። 5ሺ ሜትር በዚህ ዘጠና ደቂቃ ውስጥ መካሄድ አይችልም። ይህ ማለት ግን በርቀቱ ከዘጠናው ደቂቃ ውጪ ውድድር አይደረግም ማለት አይደለም። በርካታ ከተሞችም ይህን የ5ሺ ሜትር ውድድር ለማዘጋጀት ፍቃደኝነታቸውን እያሳዩ እንደሚገኙ ፕሬዝዳንቱ አብራርተዋል። የዓለም አቀፉ አትሌቲክስ ፌዴሬሽኖች ማህበር የገበያ ጥናት የዓለማችን ኮከብ አትሌቶች ጥራትና ተከታታይነት ያለው ፉክክር በዳይመንድ ሊግ ውድድሮች ማሳየት እንዳለባቸው የቴሌቪዥን ስርጭት ባለመብቶችና የስፖርቱ ደጋፊዎች ቅሬታ እንደሚያቀርቡ ሪድጎን ተናግረዋል። በተመሳሳይ የ5ሺ ሜትር ሯጮች፣አሰልጣኞችና ወኪሎች ዳይመንድ ሊጉ ላይ ለውጥ ሊደረግ ሲታሰብ ዓለም አቀፍ ማህበሩ አማክሯቸው በዓመቱ የዳይመንድ ሊግ ውድድሮች ስድስት ፉክክሮችን የማድረግ ፍላጎት እንደሌላቸው ማሳወቃቸውን ተናግረዋል። ባለፈው የውድድር ዓመትም ፈጣን ሰዓት ያላቸው ትልልቅ አትሌቶች በ5ሺ ሜትር ከሁለት ውድድር በላይ እንዳላደረጉ በምሳሌነት አስቀምጠዋል። በአዲሱ የዳይመንድ ሊግ ይዘት የመጨረሻው ረጅም የመወዳደሪያ ርቀት 3ሺ ሜትር የሆነውም ታላላቅ አትሌቶች ተከታታይ የሆኑ በርካታ ውድድሮችን በርቀቱ የመፎካከር የተሻለ ፍላጎት ስላላቸው መሆኑን አስረድተዋል። ከዚህ በተጨማሪ የረጅም ርቀት ሯጮች በአንድ የውድድር ዓመት በ3ሺ ሜትር የዳይመንድ ሊጉን ፍፃሜ ጨምሮ ሰባት ውድድሮችን እንዲሁም ተጨማሪ 5ሺ ሜትር ውድድር ማድረግ መቻላቸው የለውጡ መነሻ መሆኑን አብራርተዋል። አዲሱ የዳይመንድ ሊግ ይዘት ተግባራዊ በሚሆንበት 2020 መጨረሻ ላይ ግምገማ ተካሂዶም ማሻሻያዎችን ሊኖሩ እንደሚችሉ ጠቁመዋል። ሴባስቲያን ኮ በበኩላቸው ይህ የዳይመንድ ሊግ ለውጥ ምስራቅ አፍሪካውያንን ከመጉዳት ይልቅ እንደሚጠቅም በመናገር ለማሳመን ሞክ ረዋል። ለውጡ ምስራቅ አፍሪካውያንን ጨምሮ ሌሎች የዓለማችን ድንቅ አትሌቶች በአንድ ላይ የሚፎካከሩበት እድል ከመፍጠር ባሻገር ፉክክሮችን ጠንካራና ሳቢ እንዲሁም ከገበያ አኳያ ትርፋማ እንደሚያደርጋቸው ተናግረዋል። ዓለም አቀፉ አትሌቲክስ ፌዴሬሽኖች ማህበር የውድድር ዓመቱን መርሃግብሮች ከመከለስ አንስቶ ሌሎች የውድድር አማራጮችን ለማስፋት የሚያደርገው ጥረት እንዳለ ማስታወስም ጠቃሚ መሆኑን ኮ አብራርተዋል። የዓለም አቀፉ አትሌቲክስ ፌዴሬሽኖች ማህበር የስራ ኃላፊዎች የሰጡትን ማብራሪያ ተከትሎ የኬንያው አትሌቲክስ ፌዴሬሽን ፕሬዝዳንት ቱዌ ‹‹አትሌቶቻችን በ2020 በቂ ዓለም አቀፍ ውድድሮችን እንደሚያገኙ ስሰማ ረክቻለው፣ ዓለም አቀፉ አትሌቲክስ ፌዴሬሽኖች ማህበርም ዳይመንድ ሊጉ ላይ በተፈጠረው ለውጥ ምክንያት የሚመጡ አሉታዊ ተፅዕኖዎች ካሉ ከአባል ፌዴሬሽኖች ጋር በመወያየት አስፈላጊው ማሻሻያ እንደሚደረግ ቃል ገብተዋል›› በማለት ተናግረዋል። ኬንያውያን ከዓለም አቀፉ ማህበር የስራ ኃላፊዎች ጋር ከተወያዩ በኋላ ውሳኔውን ለማስቀየር ያላቸው አቋም መለሳለሱ ያልተጠበቀ ቢሆንም ምንም ነገር መሬት ላይ ሳይወርድ በቃል ብቻ እንደተታለሉ የሚያሳይ ነው። በተለይም የዓለም አቀፍ ማህበሩ የዳይመንድ ሊጉ ለውጥ አፍሪካውያንን ከመጉዳት ይልቅ ጠቃሚ መሆኑን ያስረዱበት ሂደት አንድም ተጨባጭ ነገር የለውም። በ5ሺ ሜትር የውድድር አማራጮች ዳይመንድ ሊጉ ባይኖርም በርካታ እንደሆኑ ያስረዱበት መንገድም አሳማኝ አይደለም። የ5ሺ ሜትር ውድድሮችን ለማዘጋጀት በርካታ አገራት ፍላጎት ማሳየታቸውን የገለፁትም ነገ አትሌቶቻችን በርቀቱ በርካታ የውድድር አማራጭ እንደሚያገኙ የሚያስተማምን አይደለም። የዓለም አቀፉ አትሌቲክስ ፌዴሬሽኖች ማህበር የስራ ኃላፊዎች የውድድሮችን ህልውና ከመጠበቅ ይልቅ በገበያ ልማት ላይ ማተኮራቸውንም ኬንያውያንን ለማሳመን የሄዱበት መንገድ ቁልጭ አድርጎ የሚያሳይ ነው።አዲስ ዘመን መጋቢት 26/2011 